شہرِ ملتان دا ارتقاء

ملتان دی تہذیب و ثقافت اتنی قدیم تے عظیم ہے جتنی جو انسانی تاریخ۔ ملتان دنیا دے تہذیب و تمدن دے قدیم ترین مراکز اچوں ہک ہے۔اساں محمد بن قاسم ؒ دی فتوحات پڑھوں یا ابن بطوطہ دا سفر نامہ ، چینی سیاح تے مورخ ہیون سانگ دے واقعات سفر پڑھوں یا سکندر اعظم دے حملے دے واقعات، مہاراجہ بکرما جیت دے عہد دی تاریخ پڑھوں یا چندر گپت تے سمندر گپت موریہ دے حالات، اساں تزکِ تیمور ی پڑھوں یا تزکِ بابری۔ اساکوں انہاں تمام مختلف الاقامت تے مختلف النوع تواریخ اچ اگر مشترک ملدی تاں صرف ہک گاٖل ، تے ا و ہے ملتان تے ایندے تہذیبی تے ثقافتی حالات و واقعات۔ نہ سکندر اعظم نے کݙاہیںمحمد بن قاسم کوں ݙٹھا تے نہ ای ابن بطوطہ نے ہیون سانگ کوں، نہ تیمور نے کݙاہیں بابر کوں ݙٹھا تے نہ ای بکر ماجیت نے کݙاہیں چند گپت موریہ کوں لیکن انہاں سب دیاں اکھیں نے ہک چیز کوں ݙٹھا ہا تے او ہے ملتان تے ایندی تہذیب و ثقافت۔ ملتان دی ایں عظمت و قدامت کوں ݙیکھ تے اے خیال اَمدے جو خدا نے ’’کُن‘‘ آکھیا تے نتیجے دے طور تے آدمؑ دے نال ملتان وی موجود ہا۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء